KARJALAN RETKEILIJÄT

**TOIMINTAKERTOMUS 2023**

**Yleistä**

  Karjalan Retkeilijät ry (jäljempänä KR) on jäsenmäärältään yksi suurimpia Suomen Retkeilyliiton jäsenseuroja. Seuramme tavoitteena on edistää retkeilyä ja luonnossa liikkumista sekä tarjota näistä aiheista neuvontaa ja valistusta jäsenille ja muille kiinnostuneille. Retkiä järjestetään lähiseuduille ja myös kauempiin kohteisiin. Vuosittain on tehty hiihto- ja patikointiretkiä Lappiin ja muualle kotimaahan, toisinaan myös ulkomaisiin kohteisiin.

Seuran tukikohta on Retkeilyliiton hallinnoima Ukonjoen kämppä. Kämpän hoidosta vastaa pääosin KR. Karjalan Retkeilijöillä on käyttöoikeus myös Laamankosken kämppään, joka on Pohjois-Karjalan Nuorten Puolesta ry:n hallinnoima. Seuralla on käytössä vene Pitkäjärvellä, Hukkalammella ja Suomunjärvellä.

Seura kuuluu jäsenenä Suomen Retkeilyliitto ry:een ja Pohjois-Karjalan Nuorten Puolesta ry:een.

KR:n kummiseuroja ovat Länsi-Karjalan Retkeilijät ja Vihdin Retkeilijät (ViRet).

Maksaneita jäseniä oli vuoden lopussa tarkistuksen jälkeen 163. Rekisteristä poistettiin (vuoden 2024 alussa) maksamattomia jäseniä 14 henkeä. Uusia jäseniä liittyi vuoden mittaan kahdeksan, eronneita oli kymmenen.

**Juhlavuosi**

Kertomusvuodesta muodostui usealla tapaa poikkeuksellinen. Alkuvuodesta tuli kuluneeksi 40 vuotta siitä, kun seura pienen joukon toimesta perustettiin Joensuussa, Ravintola Viehkan saunatiloissa. Seuran 40 -vuotista taivalta juhlittiin Ukonjoella samana viikonloppuna liiton Elotreffien kanssa elokuun alussa. Samassa yhteydessä järjestettiin myös Ukonjoen kämpän 75 -vuotisjuhla. Paikalle saatiinkin runsaasti juhlavieraita, joiden joukossa lukuisten seuran jäsenten lisäksi oli mm. useita nuoruudessaan kämpällä työskennelleitä ”tukkijätkiä”, Lieksan kaupungin hyvinvointijohtaja ja liiton puheenjohtaja. Lämminhenkisessä tilaisuudessa kuultiin herkullisia tarinoita kämpän alkuvuosikymmeniltä, Ilmo Nousiaisen kerrontaa Ukonjoki -kirjan aineiston keruusta, Juha Hämäläisen kertomana otteita valmistuvasta kirjasta, vaihdettiin kuulumisia ja nautittiin pöydän antimista. Innostuttiinpa laulamaan yhdessä teemaan sopivia lauluja Jorma Leppäsen säestyksellä ja johdolla.

**Ukonjoen saunan palo**

Vuosi 2023 tullaan muistamaan myös Ukonjoen 1970 -luvulla valmistuneen saunan palosta. Myöhään illalla 28.10. alkuillan saunomisen jälkeen kämpällä olleet kokeneet retkeilijät ja kämpän käyttäjät havaitsivat tulen olevan irti saunan hormin tienoilla. Alkusammutusyrityksistä huolimatta palokunnan tullessa paikalle palo oli jo täyden palamisen vaiheessa. Seuraavalla viikolla tehdyssä vahinkotarkastuksessa rakennus todettiin korjauskelvottomaksi. Pitkälti seuran jäsenten toimesta pukuhuoneen jäänteet purettiin tammikuun puolivälissä ja loput tullaan raivaamaan kevään -24 aikana. Liitto vuokrasi Liisi Juvosen peräkärrisaunan, jotta kämpällä asujilla on mahdollisuus saunomiseen. Liitto myös aloitti välittömästi valmistelut uuden saunan saamiseksi. Hanketta hankaloittaa se, että vakuutuskorvaus ei läheskään kata vastaavan uuden rakentamista, eikä liiton talous ole kovin vahva.

**Ukonjoki -kirja**

Myös useamman vuoden valmisteilla ollut kirja Ukonjoen kämpästä valmistui kertomusvuonna. Kirjaa varten on erityisesti Ilmo Nousiainen kerännyt aineistoa monien vuosien ajan haastattelemalla kämpällä työskennelleitä. Loppurutistuksessa Ilmo ja Juha Hämäläinen viettivät aikaa useammassakin arkistossa täydentäen aineistoa. Kirjan kirjoittamisesta vastasi Juha ja sen taittamisesta Esa Parviainen. Kirjan etukantta koristaa Jalmari Parviaisen maalaus Ukonjoesta vuodelta 1949 ja takakantta valokuvat kämpästä kesäisessä ja talvisessa asussaan.

Kirjan tekijöiden esityksestä Ukonjoki – Savottakämpästä retkeilyn tukikohdaksi kirjan julkaisijaksi päätettiin Karjalan Retkeilijät. Kirjasta otettiin 200 kappaleen painos, joka on vuoden 2024 alussa lähes lopussa.

**Hallinto ja talous**

Seuran kevätkokous pidettiin Ukonjoen kämpällä huhtikuussa ja syyskokous Joensuun Työväentalolla marraskuussa.

Seuran puheenjohtajana toimi Juha Hämäläinen (6), varapuheenjohtajana Reijo Ruokonen (6) ja sihteerinä Heli Itkonen (6). Hallituksen jäseninä olivat Eetu Hämäläinen (3), Ritva Lievonen (5), Leevi Martikainen (4), Valde Piiroinen (3), Tuula Riikonen (6) ja Arvo Åke (6). Hallitus kokoontui kuusi kertaa (suluissa osanotto kokouksiin). Liisi Juvonen oli taloudenhoitaja ja jäsenrekisterin ylläpitäjä sekä huolehti jäsenkirjeiden lähettämisen ja tarvittaessa sähköpostiviestit seuran jäsenrekisterin kautta.

Kertomusvuoden toukokuussa oli myös Suomen Retkeilyliiton liittokokous, jossa seuran edustajina olivat Juha Hämäläinen, Reijo Ruokonen ja Heli Itkonen. Reijo Ruokonen valittiin Liiton hallitukseen.

Toiminnantarkastajat vuoden 2022 osalta olivat Juha Hämäläinen ja Tuomas Kettunen. Pohjois-Karjaan Nuorten puolesta -yhdistyksen hallituksessa jatkoi Arvo Åke seuran edustajana.

Seuran jäsenmaksu pidettiin ennallaan, 20 euroa aikuisilta ja 10 euroa lapsilta + liittymismaksu 10 e. Retket kustannettiin osallistujien voimin. Seuran talous on vakaa ja vuoden 2023 tulos on pari sataa euroa ylijäämäinen.

Kertomusvuoden aikana uusittiin seuran säännöt, joiden valmistelusta vastasi Reijo Ruokonen. Säännöt hyväksyttiin kevätkokouksessa ja niiden mukaisesti tehtiin mm. hallitusvalinnat syyskokouksessa. Säännöt on hyväksytty Patentti- ja rekisterihallituksessa.

**Tiedotus**

Jäsenille lähetettiin neljä jäsenkirjettä, suurin osa sähköpostilla. Rekisterissä on muutamia kymmeniä jäseniä ilman sähköpostiosoitetta. Heille jäsenkirjeet postitetaan. Tapahtumista tiedotettiin myös Retkeilijä-lehdessä ja seuran kotisivuilla https://karjalanretkeilijät.yhdistysavain.fi, erillisillä sähköposteilla sekä seuran Facebook-ryhmässä. Facebook-ryhmä muutettiin 2023 avoimeksi eli ryhmään voi liittyä ja sitä seurata myös muut kuin seuran jäsenet.

**Tapahtumat**

* Hämärähyssy 21-22.1. Ukonjoella ei toteutunut.
* Lähiretki Kontiopoluilla, Salpalinjan tuntumassa käveltiin Arvo Äken johdolla 18.2. mukana seitsemän henkeä.
* 26.3.-2.4. hiihdeltiin Sallan uudessa kansallispuistossa. Else Nevalaisen vetämään retkeen osallistui seitsemän seuran jäsentä.
* 15.-16.4. Pidettiin kevätkokous ja pilkkikisat Ukonjoella. Kokoukseen osallistui 18 jäsentä. Pilkkikisan voitti Ilmo Nousiainen. Juha Hämäläinen ja Ilmo N kertoivat Ukonjoen kämppään liittyvästä kirjahankkeestaan.
* Juha Hämäläinen veti linturetken viserryksiä kaikuvilla Hopealahden poluilla 10.5., osallistujia yhdeksän.
* 18.-21.5. tehtiin Ilmo Nousiaisen johdolla kummiseuraretki Nurmeksen Peurajärvelle. Patikoitiin Kainuun puolella Hiidenportin kansallispuiston jylhissä maisemissa ja Peurajärven lähialueilla mm. Iso-Valkeisella, Tetrijärvellä ja Mujejärvellä. Majoitus oli Iso-Hirvas kämpässä. Retkellä oli mukana myös Länsi-Karjalan retkeilijöiden ja Vihdin retkeilijöiden jäseniä. Yhteensä matkalla mukana 16 henkeä.
* 25.-28.5. SRL:n Ukonjoen talkoot, joissa 22 osallistujaa, pääosa KR:stä
* 17.6. Kiehisen kierros Kolin kansallispuistossa tehtiin viiden hengen voimin. Ilmo veti kävelyn Rykiniemestä Pirunkirkolle Herajärven itäisten vaarojen yli. Herajoen ylityskin kahluupaikan kautta sujui hyvin vaikka vesi oli korkealla.
* 3.-6.8. juhlittiin Karjalan retkeilijöiden 40 vuoden täyttymistä ja Ukonjoen kämpän 75-vuotista historiaa SRL:n Elotreffeillä Ukonjoella. Pitkäjärven patikalle osallistui 16 ihmistä KR:n, Länsi-Karjalan ja Vihdin retkeilijöistä. Sunnuntaina 6.8. pidettiin pääjuhla jossa oli kutsuvieraina mm. entisiä kämpän työntekijöitä perheineen ja Lieksan kaupungin sivistysjohtaja. Tukkilaiset kertoivat muistoja, joita myös Ukonjoen historiikkiin on tallennettu heitä haastatellen. Kirja ei ehtinyt painoon juhlaan mennessä, mutta Juha kertoi sen tekemisen vaiheista. Jorma Leppänen musisoi ja veti yhteislaulua. Väkeä oli yhteensä noin 40 henkeä.
* 26.8. Juha veti Suomen luonnon päivän sieniretken Patvinsuon opastuskeskuksen ympäristöön (7 osallistujaa). Sieninäyttely lukuisine lajeineen – mukana matsutake! - laitettiin opastuskeskuksen pihaan. Osa joukosta jatkoi sienestystä vielä Laamankoskella.
* 9.9.-16.9. ruskamatkalla Sallan kansallispuistoon oli mukana 11 seuran jäsentä. Patikoita tehtiin läheiselle Iso-Pyhälle, Karhutunturiin Naruskaan ja käytiin myös Sota- ja jälleenrakennusajan museossa.
* Lokakuussa Arvo Åke veti lähiretken Lehmon maisemissa, 8 osallistujaa.
* 18.-19.11. Syyskokous ja pikkujoulu pidettiin Joensuun työväentalolla. Mukana oli 19 jäsentä. Juha Hämäläisen, Ilmo Nousiaisen ja Esa Parviaisen tekemä, vastavalmistunut Ukonjoki-kirja oli jakelussa.
* joulukuun 14. päivänä kokoonnuttiin Kuhasalon Kalmonkatiskalle tulistelemaan ja muistelemaan hiljan edesmennyttä Mia Neuvosta. Paikalla oli 14 retkeilijää meiltä ja Länsi-Karjalan Retkeilijöistä.